CAMERA DEPUTAŢILOR                                             15 mai 1997

Comisia pentru cultură, arte, mijloace de                            

informare în masă

R A P O R T

asupra propunerii legislative

privind exercitarea profesiunii de ziarist

În urma examinării propunerii legislative privind exercitarea profesiunii de ziarist în şedinţa sa din 14 mai 1997, Comisia a hotărât că aceasta nu poate fi acceptată şi propune Plenului respingerea pentru următoarele motive:

1. Reglementarea printr-o lege a statutului ziaristului nu se justifică şi nu reiese din terxtul prezentat;

2. Propunerea legislativă prezintă numeroase deficienţe de concepţie şi de structură,  datorită cărora textul este confuz şi susceptibil de interpretări contradictorii;

3. Reglementările privind răspunderea juridică a ziariştilor sunt nesistematizate, confuze şi necorelate cu prevederile în vigoare în domeniul răspunderii civile, contravenţionale şi penale;

4. Propunerea legislativă prezintă grave deficienţe de redactare, utilizându-se termeni şi categorii juridice improprii sau insuficient explicitate, şi ca atare nu îndeplineşte condiţiile cerute de art. 73 (4) din Constituţia României;

5. Prin textul prezentat, se propune acordarea pentru ziarişti a unor avantaje materiale care nu sunt corelate cu cele ale altor categorii de profesiuni liberale şi care au, mai curând, caracter de revendicări sindicale, ce nu îşi pot găsi locul într-o asemenea lege; 

6. Propunerea legislativă cuprinde soluţii insuficient elaborate privind accesul liber la informaţiile de interes public, confidenţialitatea surselor şi răspunderea pentru publicarea de informaţii false sau neadevărate, şi care, în opinia noastră, trebuie să facă obiectul unei legi speciale privind accesul liber la informaţii;

7. Prin propunerea legislativă se încearcă stabilirea unui sistem de discriminări pozitive între ziariştii atestaţi potrivit unor criterii inacceptabile  pe fond (vechime, studii etc.) şi ziariştii care nu sunt sau nu pot fi atestaţi potrivit acestor criterii, lucru inacceptabil şi care contravine prevederilor din art. 30 şi 16(1) din Constituţia României;

8. Din întreaga economie a textului propunerii rezultă  încercarea de a stabili condiţii restrictive privind accesul la profesiune şi, pe cale de consecinţă, limitarea exercitării dreptului constituţional privind libertatea de expresie;

9. Propunerea legislativă cuprinde un exces de legiferare al cărui rezultat este instaurarea unui regim restrictiv în acest domeniu, şi nu crearea unui cadru legal  care să se armonizeze atât cu spiritul şi litera prevederilor constituţionale, cât şi cu  reglementările în materie la nivel comunitar.

